Figeľ, Ján, 1. podpredseda vlády a minister dopravy, výstavby a regionálneho rozvoja SR (2010-12-09):
Ďakujem pekne, pán predsedajúci. Ctená snemovňa, vážený pán poslanec, ťažko sa mi hľadá iný výraz na to, čo je v téme porovnávanie oboch balíkov, než v tom cítim účelovosť alebo tlak istých záujmov, resp. istej loby. A mrzí ma, že tomuto tlaku podliehajú aj niektoré mienkotvorné médiá na Slovensku, ktoré v tejto účelovosti spájajú informácie s cieľom obviniť, buď mňa osobne alebo ministerstvo dopravy, že prvý balík padol z politických dôvodov. To som odmietal a odmietam. Zodpovedne môžem prehlásiť, že pri rozhodnutí ministerstva nepokračovať v prvom balíku politika nehrala úlohu v zmysle akejkoľvek, či pomsty alebo reflexií na mecenášov niektorých politických strán. A o to viac ma mrzí, keď vidím, až záhadne často skreslené porovnávanie nákladov na kilometer výstavby pri úsekoch z prvého a z tretieho balíka. Áno, pri takomto porovnávaní tretí balík vychádza nevýhodnejšie. My sme to otvorene priznali a médiám sme poskytli aj relevantné prepočty, ale spolu s tým sme poskytli aj niekoľko zásadných faktov, zásadných v skutočnosti, ktoré však záhadne sa vytrácajú alebo sú  opomínané. Z  nich vyplýva napríklad toto. Približne 35 % z úsekov v treťom balíku, viac než tretina tvoria tunely, zatiaľ čo podiel tunelov v prvom balíku je len 10 %. Tunely a mosty spolu tvoria v treťom balíku takmer 60 % celkovej dĺžky alebo celkového záberu. Pri pôvodnom prvom balíku je tento pomer sotva tretinový. Z toho vyplýva jasný záver. Tretí balík je stavebne aj geologicky nepomerne komplikovanejší ako prvý. A ak niekto porovnáva náklady prepočítané na kilometer, použijem prirovnanie z jedného veľmi inteligentného internetového blogu. Porovnáva cenu bielych a grahamových rožkov. Nech sa páči, názorný príklad, pri ktorom si pomôžem myšlienkami tohto vysokoškolského pedagóga. Zájdite do supermarketu a urobte dva nákupy. V prvom z nich, označme ho ako PPP 1, kúpte 25 rožkov, z toho 3 poctivé grahamové a 22 obyčajných. V druhom z nich, označme ho PPP 3, kúpte 10 rožkov, z toho 4 grahamové. Vypočítajte priemernú cenu rožka. Ak vám vyjde, že v PPP 3 je rožok v priemere raz tak drahý, tak ste počítali správne. A odteraz kupujte iba rožky podľa schémy PPP 1. Je to pre vás dvojnásobne lacnejšie, ušetríte. Je to, samozrejme, trochu zjednodušené, ale veľmi praktické poukázanie na rozdielny obsah, a preto aj dopad alebo jednotkovú cenu. Ak niekto obchádza geologickú náročnosť tretieho balíka a účelovo porovnáva cenu za kilometer bez toho, aby jedným dychom spomenul aj fakty, o ktorých som pred chvíľou hovoril, nemôžem sa ubrániť dojmu, že za tým je buď zjavná nekompetentnosť alebo jasný zámer politicky, či finančne motivovaný, ako odozva na rozhodnutie pri prvom balíku alebo na vidinu ziskov zo strany niektorých firiem. Pripomínam, že súčasné vedenie ministerstva zdedilo pre štát dve komplikované a svojím spôsobom predražené zmluvy s koncesionármi na vybraté úseky diaľnice D1. Preto sa jednotlivé úseky z prvého balíka budú tendrovať nanovo a stavať lacnejšie za peniaze z eurofondov, čo sú, ako som už povedal predtým, tie najlacnejšie prostriedky, ktoré máme. Na ťažké úseky pri Žiline eurofondy nestačia. A čo je ešte dôležitejšie, na nižšiu cenu prijateľnú aj pre štát, tu nakoniec pristúpil predchádzajúcou vládou vybraný koncesionár. Najťažšie úseky diaľnice D1 postaví a bude 30 rokov udržiavať za výrazne nižšiu cenu, čo sme zvládli vyrokovať za približne 3 mesiace. Tlak vyjednávacieho tímu na zníženie ceny a opravu ďalších nevýhodných ustanovení koncesnej zmluvy priniesol v treťom balíku takú úsporu, ktorej výšku si väčšina bežných ľudí ani nevie predstaviť. Na ilustráciu alebo podobný pohľad preto uvediem, že dosiahnutá úspora je napríklad 35-násobkom celého rozpočtu krajského mesta Žilina alebo dokonca 40-násobkom ročného rozpočtu Banskej Bystrice. Moji predchodcovia, už je tu pán minister alebo pán premiér, by mali Slovensku vysvetliť, hovorím o predchodcoch preto, lebo mali podiel na dohodách a rozhodnutiach, prečo podpísali zmluvu s cenou o 27 % vyššou ako je súčasná nová ponuka vyrokovaná pod mojím vedením. V koho záujme zaviazali daňovníkov splácať o 60 mil. eur ročne viac, a to každý rok po dobu 30 rokov. Oni mi často kladú túto otázku, prečo uprednostňujem tretí balík, no sami nevedia zodpovedať na základnú otázku, prečo nechali v treťom balíku toľko vaty, toľko peňazí, hlavne pre koho a z akých dôvodov? Ďakujem pekne.